Ricardo Bastida

Ricardo Bastida Bilbao (Zazpikaleak, Bilbo, Bizkaia, 1879ko abuztuaren 15a - ib., 1953ko urriaren 15a) arkitekto Bilbotarra izan zen.

Bastida Bilboko udal arkitektoa izan zen eta hiriak izandako arkitektorik famatuenetakoa. Hirian hainbat eraikin berri utzi zituen, eraikin singularrak eta etxebizitza soziala gehien bat. Horien artean, nabarmenak dira Solokoetxeko etxebizitza merkeak, eta Torremadariagako etxebizitza multzoa 1940ean.

Etxebizitza jorratzeaz aparte, 1920ko hamarkadan, gaur egun hirian dauden eskola publiko gehienak berak diseinatu zituen. Atxurikoa eta Indautxukoa dira nabarmenenak. Eraikin singularren artean Alhondiga eta Depositu Frankoaren eraikinak egin zituen.

 Biografia 
Bilboko Artekalen jaio zen eta Zazpikaleetako bizilaguna izan zen. Bere aitak itsasgizon izateko ikasketak burutu zituen arren, matematika irakasle moduan egiten zuen lan, bere amak egiten zuen moduan. Sei seme-alabadun familia hartan Ricardo hirugarrena izan zen. Atxuriko eskolako ikasle izan ondoren eta irudigintza zein matematikan trebea izanagatik, behin batxilergoko ikasketak bukatuta, Bartzelonako arkitektura eskolan hasi zuen bere ibilbide profesionala. Bertan Lluís Domènech i Muntaner izan zuen irakasle eta garaiko modernismo katalanaren loraldia zein Gaudíren lanak ezagutu zituen.

Behin unibertsitatea bukaturik, Bilbora bueltan, bere maisu handia izandakoaren Severino Atxukarroren estudioan hasi zen lanean. Gutxira, Bilboko Udaleko arkitekto laguntzaile izendatu zuten. Lehen eskutik ezagutu zituen garai hartan garapen bidean zegoen Bilbok zituen behar zein arazoak. Hainbat estilotako obra zabal oparoa utzi zuen XX. mende hasierako arkitekto honek.

 Lan nagusiak 
 Alondegia, Bilbo, 1909
 Casilda Iturrizar parkea (1912-1920)
 Urazurrutiako sehaska-etxea, Bilbo, 1914
 Felix Serrano Ikastetxe Publikoa, Bilbo, 1917
 Lezama-Leguizamon etxea, Bilbo, 1921
 Banco Bilbao Vizcaya eraikina (Madril), 1920-1923
 Kale Nagusiko BBVAren egoitza, Bilbo, 1923
 Bilbo eta inguruko herrien arteko loturen planoa, 1923
 Begoñatik Bilborako sarbide-plana, 1925
 Torremadariagako etxebizitzak (1949-1959)

 Erreferentziak 

 Bibliografia 
 Elias Mas Serra. Ricardo Bastida, un arquitecto para Bilbao. Bilbao Bizkaia Kutxa, Bilbo, 2001. ()

 Ikus, gainera 
 Modernismoa Euskal Herrian
 Bilbotar ezagunen zerrenda

 Kanpo estekak 

Kategoria:Ricardo Bastida
Kategoria:Modernismoa Euskal Herrian
Kategoria:Bilbotarrak
Kategoria:XX. mendeko arkitektoak
Kategoria:Bilbon hildakoak